સ્થાનિક સ્વરાજ્યના પદાધિકારીઓની વરણી બાદ કોંગ્રેસની સિનિયર નેતાગીરીમાં વ્યાપેલી નારાજગી હવે સ્પષ્ટ સામે આવી રહી છે. પ્રથમ મહેસાણાના પૂર્વ સાંસદ જીવાભાઇ અને ત્યારબાદ રાજકોટના પૂર્વ સાંસદ કુંવરજીભાઇ બાવળિયાએ જાહેરમાં કોંગ્રેસ પક્ષ દ્વારા સિનિયર નેતાગીરીની થતી ઉપેક્ષાને લઇને નારાજગી વ્યક્ત કરી છે. ત્યાં કોંગ્રેસના વધુ એક દિગ્ગજ નેતાએ કોંગ્રેસને આંચકો આપી આડકતરી નારાજગી દર્શાવી છે. જામનગરના પૂર્વ સાંસદ અને હાલ ખંભાળિયાના ધારાસભ્ય વિક્રમ માડમના તેવર પણ જીવાભાઇ અને કુંવરજીભાઇ જેવા દેખાઇ રહ્યાં છે. વિધાનસભાની ચૂંટણી બાદના સમીકરણો અને પ્રદેશ કોંગ્રેસની નેતાગીરીમાં બદલાવ તેમજ તાજેતરમાં પૂર્વ થયેલ સ્થાનિક સ્વરાજ્યની સંસ્થાઓમાં પદાધિકારીઓની વરણીને લઇને કોંગ્રેસની સિનિયર નેતાગીરીમાં પક્ષ પ્રત્યે ક્યાંકને ક્યાંક નારાજગી સામે આવી છે. પૂર્વ સાંસદ વિક્રમ માડમે પક્ષ પ્રત્યેની નારાજગીનો આડકતરો ઇશારો કરી કોઇપણ પાર્ટીની અંદર સમસ્યાઓ, પ્રશ્ર્નો અને તકલીફો હોય જ છે પરંતુ આ બાબતો પાર્ટીની આંતરિક બાબતો હોય છે અને તેની ચર્ચા પણ પાર્ટીની બેઠકોમાં બંધ બારણે જ થાય છે. ધૂમાડો હોય ત્યાં આગ હોય એમ કાર્યકારણના સંબંધને આગળ ધરી વિક્રમ માડમે પક્ષ પ્રત્યેની નારાજગીનો અછડતો ઉલ્લેખ કરી જ દીધો હતો. બીજી તરફ પૂર્વ સાંસદના મિત્રવર્તુળ અને વિશ્વાસપાત્ર સુત્રોમાંથી મળેલી વિગત મુજબ સતત અવગણનાને લઇને પાર્ટીથી નારાજ વિક્રમ માડમ આગામી સમયમાં મોટું પગલું ભરી પક્ષમાંથી રાજીનામું આપી દે તો નવાઇ નહીં!! તો બીજી તરફ પૂર્વ સાંસદ વિક્રમ માડમ પોતાની નારાજગી જાહેરમાં વ્યક્ત નથી કરતા પરંતુ અંદરખાને મોવડી મંડળ અને પક્ષથી ક્યાંકને ક્યાંક અસંતુષ્ટ હોય તેવું જરૂર લાગી રહ્યું છે.